Diemersdal streek se 1ste bewaringskampioen | Netwerk24
Diemersdal streek se 1ste bewaringskampioen
Deur Landbou-Redaksie 16 Julie 2021 05:01
Die Kaapse wynlandgoed Diemersdal spog met die titel as die eerste plaas in die Durbanville-wynstreek wat as 'n Wêreldnatuurfonds (WWF)-bewaringskampioen aangewys is.
Altesaam 45 Kaapse wynplase het tans bewaringskampioen­status. Die program word deur die WWF bestuur en is uniek tot die Kaapse Wynland. Dit is daargestel om die plaaslike wynbedryf se verbintenis tot natuurbewaring te beklemtoon – sowel as die rol wat wynboere speel om die wynland se eiesoortige ekostelsels te beskerm.
Die bewaarde Renosterveldgebied op die wynlandgoed Diemersdal. Foto: VERSKAF
Volgens Thys Louw, Diemersdal se eienaar en wynmaker, staan die etos van bewaring diep gesetel in die ses generasies van die Louw-familie wat sedert 1885 op Diemersdal boer.
"Ek onthou as kind het my pa my geneem na die gebied wat nou amptelike bewaringstatus het. Daar is ek die plante en blomme gewys en geleer dat hierdie natuurskoon bewaar moet bly vir toekomstige geslagte. So ver terug as wat ek kan onthou, het ons nog altyd wingerde aangelê met sorg om die ekologiese balans te handhaaf.
"En aangesien ons nog nooit enige van ons wingerde besproei het nie, verseker ons verder dat wynboerdery en bewaring hand aan hand loop deur die plaas se algehele omgewing so onaangeroer te hou as moontlik," sê hy luidens 'n verklaring.
Die 45 plaaslike bewaringskampioene besit sowat 45 000 ha grond in die Kaapse Wynland, waarvan 22 000 ha bewaar word as deel van die wêreldberoemde Kaapse Blommeryk. Dit bestaan uit fynbos en Karoo-vetplante.
Die lede werk nou saam met die WWF en word jaarliks geoudit. Volgens Louw is hierdie inisiatief van besondere belang in die huidige aard van die wynbedryf waar volhoubare produksie omtrent net so belangrik is soos die gehalte van jou wyn.
"Veral in die uitvoermarkte vir Suid-Afrikaanse wyn word sterk vrae gestel oor jou bewaringswerk in die omgewing waar jou wyn gemaak is, en oor hoe volhoubaar jou produksieketting is. In geen ander wynland in die wêreld word hierdie soort WWF-erkenning gegee vir sy boere se bewaringsrol nie, en hierdie ingesteldheid van Kaapse wynboere en die bewese maniere waarop ons die omgewing bewaar, kan 'n reuserol speel om Suid-Afrikaanse wyn meer aanloklik in die moderne wêreld te maak."
Een van die faktore wat tot Diemersdal se aanwysing as WWF-bewaringskampioen gelei het, is die ongerepte gebied van 16,8 ha op die wynplaas wat talle uiters skaars plante huisves wat deel is van die unieke renosterveld-ekostelsel.